CELEX: C2005/217/60
Language: el
Date: 2005-09-03 00:00:00
Title: Υπόθεση C-294/05: Προσφυγή της Επιτροπής των Ευρωπαϊκών Κοινοτήτων κατά του Βασιλείου της Σουηδίας, που ασκήθηκε στις 20 Ιουλίου 2005

3.9.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 217/31
            
         Προσφυγή της Επιτροπής των Ευρωπαϊκών Κοινοτήτων κατά του Βασιλείου της Σουηδίας, που ασκήθηκε στις 20 Ιουλίου 2005
   (Υπόθεση C-294/05)
   (2005/C 217/60)
   Γλώσσα διαδικασίας: η σουηδική
   Η Επιτροπή των Ευρωπαϊκών Κοινοτήτων, εκπροσωπούμενη από τους Lena Ström van Lier και Günter Wilms, με τόπο επιδόσεων στο Λουξεμβούργο, άσκησε στις 20 Ιουλίου 2005 ενώπιον του Δικαστηρίου των Ευρωπαϊκών Κοινοτήτων προσφυγή κατά του Βασιλείου της Σουηδίας.
   Η Επιτροπή των Ευρωπαϊκών Κοινοτήτων ζητεί από το Δικαστήριο:
   
               1.
            
            
               να διαπιστώσει ότι το Βασίλειο της Σουηδίας, παραλείποντας, κατά το διάστημα από την πρώτη Ιανουαρίου 1998 μέχρι και τις 31 Δεκεμβρίου 2002, να βεβαιώσει και να πιστώσει τους ίδιους πόρους που αφορούν την εισαγωγή πολεμικού υλικού και εμπορευμάτων που χρησιμοποιούνται τόσο για μη στρατιωτικούς όσο και για στρατιωτικούς σκοπούς και παραλείποντας να καταβάλει τόκους υπερημερίας επ' αυτών, δεν εκπλήρωσε τις υποχρεώσεις που υπέχει από τα άρθρα 2, 9, 10 και 11 του κανονισμού (ΕΟΚ, Ευρατόμ) 1552/89 του Συμβουλίου, της 29ης Μαΐου 1989, για την εφαρμογή της απόφασης 88/376/ΕΟΚ, Ευρατόμ για το σύστημα των ιδίων πόρων των Κοινοτήτων, όπως ίσχυε πριν από την 31η Μαΐου 2000, και, για το μετέπειτα διάστημα, από τον κανονισμό (ΕΚ, Ευρατόμ) 1150/2000 του Συμβουλίου, της 22ας Μαΐου 2000, για την εφαρμογή της απόφασης 94/728/ΕΚ, Ευρατόμ για το σύστημα των ιδίων πόρων των Κοινοτήτων,
            
         
               2.
            
            
               να καταδικάσει το Βασίλειο της Σουηδίας στα δικαστικά έξοδα.
            
         Ισχυρισμοί και κύρια επιχειρήματα
   Κατά το διάστημα από την 1η Ιανουαρίου 1998 μέχρι και τις 31 Δεκεμβρίου 2002, το Βασίλειο της Σουηδίας παρέλειψε να βεβαιώσει και να πιστώσει τους ίδιους πόρους που αφορούν την εισαγωγή πολεμικού υλικού και εμπορευμάτων που χρησιμοποιούνται τόσο για μη στρατιωτικούς όσο και για στρατιωτικούς σκοπούς και να καταβάλει τόκους υπερημερίας επ' αυτών. Η Σουηδική Κυβέρνηση ισχυρίζεται ότι το άρθρο 296, παράγραφος 1, στοιχείο β', ΕΚ παρέχει στα κράτη μέλη το δικαίωμα να χορηγούν μονομερώς δασμολογική απαλλαγή για την εισαγωγή πολεμικού υλικού και εμπορευμάτων διττής χρήσεως (τόσο για μη στρατιωτικούς όσο και για στρατιωτικούς σκοπούς), για λόγους σχετικούς με την άμυνα, για την προστασία του στρατιωτικού απορρήτου και για την τήρηση διεθνών συμφωνιών, σχετικών με την εγγύηση της στρατωτικής ασφαλείας. Η Επιτροπή ισχυρίζεται ότι τα κράτη μέλη δεν δικαιούνται να επικαλούνται το άρθρο 296, παράγραφος 1, στοιχείο β', ΕΚ προκειμένου να εξαιρούν ίδιους πόρους από τον προϋπολογισμό της Κοινότητας. Εν πάση περιπτώσει, το κράτος μέλος φέρει το βάρος αποδείξεως περί του ότι η δασμολογική απαλλαγή του πολεμικού υλικού και εμπορευμάτων διττής χρήσεως και η συνακόλουθη παράλειψη βεβαιώσεως και πιστώσεως ιδίων πόρων αποτελούσε αναγκαίο μέτρο για την προστασία ουσιωδών συμφερόντων της ασφαλείας του. Η Επιτροπή θεωρεί ότι το Βασίλειο της Σουηδίας δεν εκπλήρωσε το βάρος αποδείξεως.